b'\n_START_ARTICLE_\nPallas (yritys)\n_START_PARAGRAPH_\nOy Pallas Ab oli suomalainen vuonna 1905 perustettu mets\xc3\xa4teollisuusyritys, jolla oli lankarullatehdas Lahdessa._NEWLINE_Pallaksen perustivat insin\xc3\xb6\xc3\xb6rit Isak Alanco ja Johan Theodor Lindroos. Alanco oli rullatehtaan tekninen johtaja vuoteen 1918 saakka ja t\xc3\xa4m\xc3\xa4n j\xc3\xa4lkeen tointa hoiti lyhyen aikaa h\xc3\xa4nen poikansa kuvataiteilija, arkkitehti Uno Alanco. Pallas siirtyi sittemmin Lindroosin yksin omistamaksi._NEWLINE_Pallaksen rullatehtaan tuotannon huippuvaihe osui ensimm\xc3\xa4ist\xc3\xa4 maailmansotaa edelt\xc3\xa4neisiin vuosiin ja niinp\xc3\xa4 vuonna 1913 ty\xc3\xb6ntekij\xc3\xb6it\xc3\xa4 oli 224 ja vuotuinen rullatuotanto oli 1,1 miljoonaa krossia. 1920-luvulla ty\xc3\xb6ntekij\xc3\xa4m\xc3\xa4\xc3\xa4r\xc3\xa4 aleni jo noin 150 paikkeille. 1930-luvulla Pallaksen osuus lankarullamarkkinoista oli noin kolmasosa toisen Lahdessa toimineen rullavalmistajan Tornatorin markkinaosuudesta. Lankarullien ohella Pallas alkoi 1930-luvulla valmistaa paperiteollisuudelle paperirullissa k\xc3\xa4ytett\xc3\xa4vi\xc3\xa4 puisia keskustappeja ja -hylsyj\xc3\xa4 sek\xc3\xa4 myyd\xc3\xa4 tuotannossa syntyv\xc3\xa4\xc3\xa4 j\xc3\xa4tepuuta. Sotavuosina Pallas tuotti my\xc3\xb6s puukaasutinautoissa k\xc3\xa4ytettyj\xc3\xa4 pilkkeit\xc3\xa4._NEWLINE_Pallas siirtyi 1960 Fennia Faneri Oy:n omistukseen ja yhti\xc3\xb6 lopetettiin 1962. Pallaksen rullatehdas toimi viel\xc3\xa4 vuoteen 1968 saakka. Entiselle tehdasalueelle rakennettiin 1970- ja 1980-luvuilla kerrostaloja.'